އިލްޔާސް ޙުސައިން

ޑރ. އިލްޔާސް ޙުސައިން ތަޢުލީމު ހާސިލުކުރެއްވުމަށް އިންޑިޔާއަށް ވަޑައިގަތީ އުމުރުން އެންމެ 9 އަހަރުގައެވެ. ކީރިތި ޤުރްއާން ހިތުދަސްކުރައްވައި ނިންމެވީ 1979 ވަނަ އަހަރު އިންޑިއާގެ ގުޖްރާތުގެ މަޓްލީވާލާ ޕަބްލިކް ސްކޫލުގެ ދާރުލް އުލޫމް ފެކަލްޓީންނެވެ. އެއަށްފަހު 1982 ވަނަ އަހަރު އިންޑިއާގެ ޑާބީލް އިސްލާމިކް ޔުނިވަރސިޓީ އިން މަތީ ޘާނަވީ ސެޓްފިކެޓް ޙާސިލުކުރެއްވިއެވެ. އަދި 1987 ވަނަ އަހަރު ހަމަ އެ ޔުނިވަރސިޓީއިން އިސްލާމިކް ސްޓަޑީސް އެންޑް ލޯއިން ޑިގްރީ ފުރިހަމަކުރެއްވިއެވެ. އެއަށްފަހު 1993 ވަނަ އަހަރު ސަޢޫދީ ޢަރަބިއްޔާގެ އަލްމަދީނަތުލް މުނައްވަރާގައި ހުންނަ އަލްޖާމިޢަތުލް އިސްލާމިއްޔާ (މަދީނާ އިސްލާމިކް ޔުނިވަރސިޓީ) ގެ ކުއްލިއްޔަތުލް ޤުރްއާން ވައް ދިރާސާތުލް އިސްލާމިއްޔާއިން އިން ޤުރްއާނުގެ ޢިލްމުން ދެވަނަ ޑިގްރީ ޙާޞިލުކުރެއްވިއެވެ. 2016 ވަނަ އަހަރު މެލޭޝިއާގެ އަލް މަދީނާ އިންޓަރނޭޝަނަލް ޔުނިވަރސިޓީން މާސްޓަރސް އިން ދަޢްވާ ޙާޞިލުކުރެއްވިއެވެ.

ޑރ. އިލްޔާސް ޙުސައިން ކިޔަވައިވިދާޅުވެގެން 1993 ވަނަ އަހަރުގެ ތެރޭގައި ރާއްޖެއަށް ވަޑައިގެން، ހިތަދޫގެ މަދްރަސަތުލްއިސްލާމިއްޔާގެ އިސްލާމް މުދައްރިސެއްގެ ގޮތުގައި ޚިދުމަތް ކުރައްވަން ފެށްޓެވިއެވެ. ކިޔަވައިދެއްވުމުގެ އިތުރުން، ދީނީ ދަޢުވާގެ ޕުރޮގްރާމުތައްވެސް އޭރު ކުރިއަށް ގެންދެވިއެވެ.

2010 ވަނަ އަހަރުން ފެށިގެން 2014 ވަނަ އަހަރާ ހަމަޔަށް ދިވެހިރާއްޖޭގެ ފިޤްހު އެކެޑަމީގެ މެންބަރުކަންވެސް ޑރ. އިލްޔާސް ޙުސައިން ކުރައްވައިފައި ވެއެވެ. ޑރ. އިލްޔާސް ޙުސައިނަކީ، ހުކުރުނަމާދާއި ޢީދުނަމާދު ކުރައްވާ، އަދި ނުބައްލަވާ ޚުޠުބާ ވިދާޅުވުމުގެ ހުއްދަ މިނިސްޓްރީ އޮފް އިސްލާމިކް އެފެއާޒުން ދެއްވައިފައިވާ މަދު ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެއް ވެސް މެއެވެ.

މިކަންކަމުގެ އިތުރަށް، ޑރ. އިލްޔާސް ޙުސައިނަކީ، މައްކާގެ ޙަރަމްފުޅުގައި ކޮންމެ އަހަރަކު ވެސް ކުރިއަށް ގެންދާ ކިންގ ޢަބްދުލްޢަޒީޒް އިންޓަރނޭޝަނަލް ޤުރްއާން މުބާރާތުގެ ފަނޑިޔާރުކަން 1441 ވަނަ އަހަރު ކުރައްވައިފައިވާ ބޭފުޅެކެވެ. އެ މުބާރާތަކީ އިސްލާމީ ޤައުމުތަކުގެ ތެރެއިން 103 ޤައުމު ތަމްސީލުކުރި މުބާރާތެކެވެ.

ޑރ. އިލްޔާސް ޙުސައިން މިހާރު ހުންނެވީ ދިވެހިރާއްޖޭގެ އިސްލާމީ ފަތުވާ ދޭ އެންމެ މަތީ މަޖިލީހުގެ މެންބަރުކަމުގައެވެ. މަޤާމަށް ޢައްޔަންކުރެއްވީ 2023 މާރިޗު 29ވަނަ ދުވަހުއެވެ.

ޤިސްމު:ދިވެހިރާއްޖޭގެ ދީނީ ޢިލްމުވެރީން